ET Euroopa Liidu Teataja C 236/18

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2007/C 236/09)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) NR 510/2006

„ALHEIRA DE VINHAIS”

EÜ NR: PT/PGI/005/0460/20.04.2005

KPN ( ) GT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Gabinete de Planeamento e Políticas Aadress: Rua Padre António Vieira, n.o 1-8.o P-1099-073 Lisboa Tel: (351) 213 819 300 Faks: (351) 213 876 635 E-post: gppaa@gppaa.min-agricultura.pt

2. Taotlejate rühm:

Nimi: ANCSUB — Associação Nacional de Criadores de Suínos de Raça Bísara Aadress: Edifício da Casa do Povo, Largo do Toural P-5320-311 Vinhais Tel: (351) 273 771 340 Faks: (351) 273 770 048 E-post: ancsub@bisaro.info Koosseis: tootjad/töötlejad ( X ) muud ( )

3. Toote liik:

Klass 1.2. Lihatooted (kuumtöödeldud, soolatud, suitsutatud jne)

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Alheira de Vinhais”

4.2. Kirjeldus: Soola, küüslaugu ja paprikaga maitsestatud suitsuvorst, mis on valmistatud bisaro tõugu sigade või 50 % bisaro tõu veresusega loomade (F1 loomad, saadud tõuraamatusse kantud puhtavereliste bisaro sigade ristamisel muude tõugudega) lihast, kodulinnulihast (üksnes puljongi jaoks), piirkondlikust nisusaiast ja Trás-os-Montesist pärit oliiviõlist (need on olulised, sest annavad tootele spetsiifilise maitse, lõhna ja tekstuuri). Vorst on hobuserauakujuline, ligikaudu 30 cm pikk ning selle silindrilise osa läbimõõt on umbes 2 cm. Toode kaalub ligikaudu 170–200 grammi ning on kollakaspruuni värvusega. Lõikamisel tundub vorst ühtlase koostisega, kuid lähemalt vaadates on liharibad eristatavad.

4.3. Geograafiline piirkond: Traditsioonilise tootmismeetodi, loomasööda tüübi, kohaliku elanikkonna traditsioonilise loomapidamise oskusteabe ning mullatingimuste tõttu (soodustavad erilise kvaliteediga tooraine saamiseks vajaliku toidubaasi teket) on „Alheira de Vinhaisi” suitsuvorsti tootmispiirkond (s.t piirkond, kus bisaro sead ja ristandid on sündinud, kasvanud, nuumatud, tapetud ja kus nende liha on tükeldatud) piiratud Bragança piirkonna haldusüksustega Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso ja Vinhais ning Vila Reali piirkonna haldusüksustega Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar ja Vila Real. Üksnes kõnealuses piirkonnas on vajalik toidubaas ja loomapidamise oskusteave.

Arvestades „Alheira de Vinhaisi” tootmiseks vajalikke erilisi ilmastikutingimusi, elanike oskusteavet ja kasutatavaid traditsioonilisi kohalikke meetodeid, on toote geograafiline töötluspiirkond piiratud Bragança piirkonna haldusüksustega Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso ja Vinhais.

4.4. Päritolutõend: „Alheira de Vinhaisi” suitsuvorsti võib valmistada üksnes eespool nimetatud töötlemispiirkonnas asuvates nõuetekohaselt litsentsitud töötlemisettevõtetes. Kogu tootmisprotsessi kontrollitakse rangelt, et tagada toote täielik jälgitavus. Suitsuvorsti toormaterjaliks kasutatavaid tõuraamatusse kantud bisaro sigu või bisaro tõu veresusega ristandeid (F1), kelle üks vanem on tõuraamatusse kantud bisaro siga, kasvatakse põllumajandusettevõtete maadel, mis sobivad semiintensiivseks karjakasvatuseks ning kust on pärit tavapärane loomatoit. Tuleb märkida, et sead söövad suurtes kogustes kastaneid, mille tõttu on lihal ainulaadsed ja äratuntavad organoleptilised omadused. Sead tapetakse ja tükeldatakse litsentsitud ettevõtetes, mis asuvad toote geograafilises tootmispiirkonnas. Toodet võib töödelda üksnes ettevõtetes, mis on tootjarühmalt loa saanud kontrolliasutuse eelneval heakskiidul. Igal tootel on nummerdatud sertifitseerimistähis, millega tagatakse toote täielik jälgitavus kuni põllumajandusettevõtteni, millest toode pärineb. Sertifitseerimistähisele märgitud seerianumbri järgi on võimalik tõendada toote päritolu igas tootmisahela etapis.

4.5. Tootmismeetod: Sealiha (pea, küljetükk, kõhutükk ja ülejäägid) lõigatakse keskmise suurusega tükkideks ning kodulindude pikisuunas lõigatud rümbad keedetakse soolavees. Koorikuga sai lõigatakse õhukesteks viiludeks ja pehmendatakse kuumas puljongis. Sellele massile lisatakse ülejäänud maitseained (küüslauk, paprika ja Trás-os-Montesi oliiviõli) ning sealiharibad. Pärast maitsestamist topitakse segu seasoolde, millele keeratakse sõlm peale. Vorste suitsutatakse aeglaselt, tule tegemiseks kasutatakse piirkonnast pärit puid (tammepuu või kastanipuu), seejärel jäetakse vorstid laagerduma (rohkem kui kaheksaks päevaks). „Alheira de Vinhaisi” suitsuvorsti turustatakse tervelt ning see on alati eelpakendatud päritolukohas. Toote omaduste ja koostise tõttu ei ole seda võimalik turustada lõikude või viiludena. Vorsti pakendamisel tavalisse või kontrollitud keskkonda või vaakumisse kasutatakse erilist inertset materjali, mis on toote suhtes ohutu. Vorsti võib pakendada üksnes selle geograafilises töötlemispiirkonnas, et tagada jälgitavus ja järelevalve ning hoida ära toote maitse või mikrobioloogiliste omaduste muutumist.

4.6. Seos piirkonnaga: Mitmesugused loomaskulptuurid ja haldusüksuste registrite dokumentides leitud viited sigadelt ja sealihatoodetelt tasutavate maksude kohta tõestavad, et seakasvatus on selles piirkonnas olnud tähtsal kohal juba väga pikka aega. Toode ja geograafiline piirkond on läbi põimunud tänu põlistõule, kohalikule söödale, oskusele valida sobivaid lihatükke, aeglasele suitsutamisele, mille puhul kasutatakse piirkonnast pärit puid, ning kõnealuse piirkonna külmas ja kuivas kohas toimuvale laagerdamisprotsessile.

4.7. Kontrolliasutus:

Nimi: Tradição e Qualidade — Associação Interprofissional para Produtos Agro-Alimentares de Trás-os-Montes Aadress: Av. 25 de Abril, 273 S/L P-5370-202 Mirandela Tel: (351) 278 261 410 Faks: (351) 278 261 410 E-post: tradição-qualidade@clix.pt

Asutus Tradição e Qualidade on tunnistanud toote vastavaust standardi 45011:2001 nõuetele.

4.8. Märgistus: Märgistuse puhul on kohustuslik kasutada sõnastust „Alheira de Vinhais — Indicação Geográfica Protegida” (kaitstud geograafiline tähis), ühenduse logo, allpool esitatud Vinhaisi toodete logo ning sertifitseerimistähist, millele on märgitud toote nimetus, asjaomane päritolunimetus / geograafiline tähis, kontrolliasutus ning seerianumber (toote jälgitavust tagav numbriline või tähtnumbriline kood).

(1) ELT L 93, 31.3.2006, lk 12.